મારો જન્મ એ સમયનાં જામનગર અને હાલના દેવભૂમિ દ્વારકા જિલ્લાનાં ભાણવડ તાલુકાનાં સઈ-દેવળીયા નામનાં ખોબા જેવડા ગામમાં ૨૭ ફેબ્રુઆરી ૧૯૯૩નાં રોજ થયો છે. મેં બાલમંદિરથી આઠમાં ધોરણ સુધીનો અભ્યાસ મારાં ગામની સરકારી તાલુકા શાળા સઈ-દેવળીયામાં કર્યો છે. હું નાનપણથી દર ૨૬મી જાન્યુઆરી અને ૧૫મી ઓગસ્ટના શાળાના ધ્વજવંદન કાર્યક્રમમાં અચૂકપણે ભાગ લેતો. પિતા મનસુખભાઈ કાલરિયા સમાજસેવક. તેમના દ્વારા દેશપ્રેમ અને સમાજસેવાના પાઠ મને ગળથૂથીમાંથી જ મળેલા. ૧૯૯૯ની સાલમાં જ્યારે હું બીજા ધોરણમાં ભણતો ત્યારે અચાનક જ કારગીલ યુદ્ધ ફાટી નિકળ્યું. તંગદિલભર્યા વાતાવરણ અને મીડિયામાં આવતાં સમાચારોએ મારાં મન-મસ્તિષ્કમાં ખૂબ ઊંડી છાપ છોડી હતી. મને પાક્કું યાદ છે ત્યારે એક સ્પર્ધામાં મળેલું ૧૫૧ રૂપિયાનું ઈનામ મેં કારગીલ યુદ્ધનાં શહિદોના ભંડોળમાં આપી દીધેલું.